कहा- आगे भी ग्रुप को लोन देने के लिए तैयार, शेयरों में गिरावट की चिंता नहीं
Bank of Baroda Chief Executive Officer and Managing Director Sanjeev Chadha अडाणी ग्रुप को लेकर भारत के सबसे बड़े स्टेट-बैक्ड लेंडर्स में से एक बैंक ऑफ बड़ौदा (BOB) ने एक बड़ी बात कही है
भारत के सबसे बड़े स्टेट-बैक्ड लेंडर्स में से एक बैंक ऑफ बड़ौदा (BOB) के CEO संजीव चड्ढा ने कहा है कि उनका बैंक आगे भी मुश्किलों में फंसे अडाणी ग्रुप को लोन देने के लिए तैयार है। चड्ढा ने कहा कि अडाणी ग्रुप को और उसके दुनिया के सबसे बड़े स्लम को री-मॉडल करने के प्रोजेक्ट के साथ-साथ बाकी प्रोजेक्ट के लिए भी बैंक ऑफ बड़ौदा एडिशनल लोन देगा।
ग्रुप के शेयरों में उतार-चढ़ाव की चिंता नहीं
संजीव ने कहा कि उन्हें अडाणी ग्रुप की कंपनियों के शेयरों में चल रही वोलैटिलिटी यानी भारी उतार-चढ़ाव की चिंता नहीं है। अगर अडाणी ग्रुप लेंडर्स के अंडर-राइटिंग स्टैंडर्ड्स को पूरा करता है तो बैंक ऑफ बड़ौदा अडाणी ग्रुप को लोन देगा। संजीव चड्ढा का यह बयान ऐसे समय में आया है, जब अगले महीने अडाणी ग्रुप पर 50 करोड़ डॉलर का ब्रिज लोन ड्यू है।
अच्छे और बुरे दोनों दौर के लिए अंडर-राइटिंग स्टैंडर्ड्स
संजीव चड्ढा ने कहा, 'लोन को लेकर अंडर-राइटिंग स्टैंडर्ड्स होते हैं और इसे अच्छे और बुरे दौर दोनों समय में अपनाना होता है।' हालांकि, संजीव चड्ढा ने गौतम अडाणी के बिजनेस एम्पायर के लिए बैंक के ओवरऑल एक्सपोजर के बारे में विस्तार से बताने से इनकार कर दिया।
RBI की परमिटेड राशि का एक चौथाई एक्सपोजर
चड्ढा ने इस महीने की शुरुआत में कहा था कि ग्रुप के लिए बैंक ऑफ बड़ौदा का एक्सपोजर RBI के फ्रेमवर्क के तहत परमिटेड राशि का लगभग एक चौथाई है। वहीं संपत्ति के मामले में देश के सबसे बड़े लेंडर स्टेट बैंक ऑफ इंडिया ने कहा था कि अडाणी ग्रुप की कंपनियों में उसका लगभग 27.27 हजार करोड़ रुपए का एक्सपोजर है।
धारावी प्रोजेक्ट में 5,070 करोड़ रु लगाएगा अडाणी ग्रुप
चड्ढा ने कहा कि बैंक ऑफ बड़ौदा धारावी री-डेवलपमेंट प्रोजेक्ट के लिए अडाणी ग्रुप को लोन देने पर विचार करेगी। ग्रुप ने पिछले साल स्लम को री-मॉडल करने के प्रोजेक्ट के लिए 50.7 अरब रुपए यानी 5,070 करोड़ रुपए की बिड लगाई थी और इसके लिए बैंक लोन बढ़ाने को तैयार है।
हिंडनबर्ग ने ग्रुप पर लगाया स्टॉक मैनिपुलेशन का आरोप
जनवरी में अमेरिकी शॉर्ट सेलर हिंडनबर्ग रिसर्च की रिपोर्ट आने के बाद से अडाणी ग्रुप के शेयरों में काफी उतार-चढ़ाव देखने को मिल रहा है। हिंडनबर्ग ने अडाणी ग्रुप की कंपनियों पर स्टॉक मैनिपुलेशन और अकाउंटिंग फ्रॉड का आरोप लगाया है।
